Covid-19: Planne beraam om plaaslike kunstenaars te help(Foto: Kilyan Sockalingum/Unsplash.) Planne word beraam om Suid-Afrikaanse kunstenaars – veral teaterkunstenaars – te help om op professionele vlak die terugslag van die verbod op byeenkomste van meer as 100 mense weens die koronavirus (Covid-19) te bowe te kom. Die Wes-Kaapse regering het by monde van Anroux Marais, die LUR vir kuns, kultuur en sport, ’n beroep gedoen op almal wat reeds kaartjies gekoop het vir vertonings om nie die geld terug te vra vir vertonings wat weens die virus gekanselleer is nie. Sondagaand het sowat ’n honderd van die kunstenaars wat by die Woordfees opgetree het, tydens ’n vergadering by die Adam Small-teaterkompleks in Stellenbosch laat blyk kunstenaars is verwond maar onoorwonne. Hulle is finansieel diep in die moeilikheid, maar vas van plan om deur te druk en die tyd te gebruik om kreatief te skep. Uit die vergadering het ook ’n besluit gekom vir ’n vergadering deur die hoofde van die groot kunstefeeste – Woordfees, Klein Karoo Nasionale Kunstefees (KKNK), Suidoosterfees, Vrystaatfees, Innibos en Aardklop – om saam met kykNET en die Nasionale Afrikaanse Teaterinisiatief (Nati) koppe bymekaar te sit en die wa deur die drif te trek vir kunstenaars. Woensdag is ’n telekonferensie gehou met die verteenwoordigers van die kunstefeeste, kykNET en Nati, waar elkeen getaak is om oor spesifieke aspekte duidelikheid te kry. Dit sal uitloop op ’n vergadering komende Woensdag waartydens tasbare oplossings aan die hand gedoen sal word binne die beskikbare geldreserwes. Die idee is tans nie om kunstenaars te help met lewensmiddele nie, maar met geleenthede vir optredes en die skep van produksies vir wanneer die samelewing na normaal terugkeer, is aan Maroela Media gesê. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.